4.11.2022.
LV
Eiropas Savienības Oficiālais Vēstnesis
C 421/31
Svarīga informācija
Cik lielu daļu no valsts ieguldījumiem var segt ERAF programma?
Ieguldījums no ERAF programmas var segt valsts ieguldījumus saskaņā ar noteikumiem par līdzfinansējumu un maksimālo atbalsta summu no fondiem katrai KNR 112. pantā un Finanšu regulas 190. pantā noteiktajai prioritātei, ar nosacījumu, ka ir izpildītas KNR 63. panta 9. punktā izklāstītās prasības.
VGAR 25.c pantā ir paredzēti valsts atbalsta saderības nosacījumi, lai varētu piemērot AE attiecināmās izmaksas un finansējuma likmes pētniecības un attīstības projektiem, kas atbalstīti Eiropas partnerības ietvaros.
Vai ERAF programma var segt visus valsts ieguldījumus projektā, ņemot vērā to, ka mēs plānojam valsts līdzfinansējumu atbilstoši prioritātei, nevis projektam? Jā.
Ieguldījumu nodrošina relevantā programma, uz kuru attiecas līdzfinansēšanas noteikumi.
Tomēr, tā kā līdzfinansējums ir noteikts prioritāšu līmenī, nevis darbības līmenī, no ES budžeta var segt visus valsts ieguldījumus konkrētai darbībai.
Vai ERAF programmas var izmantot ieguldījumam “natūrā”, nevis projektu finansēšanai?
ERAF programmas var izmantot, lai segtu to dalībvalstu ieguldījumus, kuras piedalās Eiropas partnerībās.
Nav svarīgi, vai šādi ieguldījumi ir finansiāli vai natūrā.
Iesaistītās dalībvalstis neveic ieguldījumus natūrā institucionalizētām Eiropas partnerībām.
Kā ERAF programmas VI var nodrošināt, ka līdzfinansēta darbība sekmē programmā noteikto rādītāju sasniegšanu?
Eiropas partnerību atlasītos projektus var atbalstīt, ja tie atbilst KNR 73. panta 2. punkta a), b) un g) apakšpunktā noteiktajām prasībām.
Tāpēc tiem ir jāveicina programmas rādītāju sasniegšana.
Vai līdzekļus var izmantot citiem mērķiem, ja tie nav iztērēti partnerības projektu finansēšanai?
Šie ieguldījumi tiks novirzīti identificētiem projektiem pēc tam, kad tos būs izvērtējusi un atlasījusi Eiropas partnerības valde.
Tāpēc tos nebūs iespējams atgriezt.
Kā šajā kontekstā piemēro ES valsts atbalsta noteikumus?
Valsts atbalsta noteikumus piemēro, ja no dalībvalsts resursiem, to vidū ERAF, piešķirtā publiskā finansējuma atbalsta saņēmējs ir uzņēmums (un ja ir izpildīti visi pārējie LESD 107. panta 1. punktā minētie kumulatīvie nosacījumi valsts atbalsta piešķiršanai).
Saskaņā ar VGAR 25.c pantā izklāstītajiem nosacījumiem līdzfinansētie pētniecības un izstrādes projekti var gūt labumu no AE attiecināmajām izmaksām un finansējuma likmēm.
Tas attiecas arī uz uzaicinājumiem, ko izsludinājušas partnerības, pamatojoties uz LESD 185. vai 187. pantu, un uzaicinājumiem, kas izsludināti saskaņā ar programmas līdzfinansējuma darbībām.
Projektiem ir jābūt transnacionāliem (kurus īsteno vismaz trīs dalībvalstis vai alternatīvi divas dalībvalstis un vismaz viena asociētā valsts), un tiem ir jābūt atlasītiem tādos centralizēti organizētos uzaicinājumos iesniegt priekšlikumus, uz kuriem attiecas AE finansēšanas noteikumi (VGAR 25.c panta 3. punkts par attiecināmo izmaksu kategorijām, maksimālajām summām un aprēķina metodēm).
Ja ir izpildīti visi VGAR noteiktie piemērojamie nosacījumi, iestādei, kura piešķir atbalstu, nav jāveic atsevišķs valsts atbalsta novērtējums, kā arī nav jāziņo Komisijai par šo atbalstu.
Ja uz finansējumu attiecas valsts atbalsta noteikumi un tas neatbilst visiem VGAR 25.c pantā izklāstītajiem nosacījumiem, šiem projektiem nepiemēro vienkāršotu režīmu atbilstīgi valsts atbalsta noteikumiem.
Kādas ir veto tiesības institucionalizētajās Eiropas partnerībās?
Saskaņā ar AE regulas 10. panta 1. punkta c) apakšpunktu vienas iesaistītās dalībvalsts ieguldījumi ir jāizmanto, lai finansētu šajā iesaistītajā dalībvalstī reģistrētu struktūru līdzdalību.
Tāpēc iesaistītās dalībvalstis joprojām kontrolē savus valsts ieguldījumus, jo tām ir veto tiesības attiecībā uz valsts līdzekļu piešķiršanu konkrētam atbalsta saņēmējam (izņēmuma kārtā un pienācīgi pamatotu iemeslu dēļ), neietekmējot priekšlikuma tiesības saņemt ES finansējumu.